Ændring af forpligtelse til offentlig tjeneste vedrørende ruteflyvning mellem Le Puy-en-Velay og Paris

(2001/C 154/05)

(EØS-relevant tekst)

1. Frankrig har besluttet med virkning fra den 1. september 2001 at ændre forpligtelsen til offentlig tjeneste for ruteflyvning mellem Le Puy-en-Velay (Loudes) og Paris (Orly), som blev offentliggjort i De Europæiske Fællesskabers Tidende C 107 af 16. april 1999, s. 4, i henhold til artikel 4, stk. 1, litra a), i Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællesskabet.

2. Forpligtelsen til offentlig tjeneste ændres som følger:

Minimalt antal beflyvninger

Luftfartsselskabet skal beflyve ruterne med mindst to daglige returflyvninger, mandag til fredag, med undtagelse af ferie- og helligdage. Denne forpligtelse finder anvendelse året rundt, med undtagelse af fire uger fra udgangen af juli til udgangen af august samt i forbindelse med juleferien (en uge).

Ruten skal beflyves uden mellemlandinger mellem Paris (Orly) og Le Puy-en-Velay (Loudes).

Flytype

Flyvningerne skal foretages med et trykreguleret fly med en kapacitet på mindst 19 pladser. Dette fly skal være tilpasset de særlige forhold i lufthavnen i Le Puy-en-Velay (beliggende i en højde på 850 m; landingsbanens længde er 1450 m).

Fartplan

Fartplanen skal gøre det muligt for forretningsrejsende at foretage en returflyvning samme dag med mindst syv en halv time i Le Puy-en-Velay og otte timer i Paris.

Der gøres opmærksom på, at visse ankomst- og afgangstidspunkter i øjeblikket er forbeholdt Orly-lufthavnen til den ordinære forbindelse mandag til fredag mellem Paris og Le Puy-en-Velay (Loudes) i henhold til bestemmelserne i Rådets forordning (EØF) nr. 95/93 af 18. januar 1993 om fælles regler for tildeling af ankomst- og afgangstidspunkter i Fællesskabets lufthavne. Luftfartsselskaber, der er interesseret i at beflyve ruten, kan indhente nærmere oplysninger om de forbeholdte ankomst- og afgangstidspunkter hos koordinatoren for lufthavnene i Paris.

Billetpriser

Den maksimale fulde enkeltbilletpris andrager 1400 FRF (i 2001-priser), dvs. 213,43 EUR. Denne pris er eksklusive eventuelle afgifter til staten, de lokale myndigheder eller lufthavnsmyndighederne, med undtagelse af moms.

Afgifterne skal være angivet på billetten. Den maksimale billetpris kan stige hvert år den 1. januar alt efter udviklingen i BNP-prisindekset, som er opført på finansloven. Såfremt der sker en unormal og uventet stigning i omkostninger, som påvirker flyruternes drift, og det ikke direkte skyldes luftfartsselskabet, kan billetprisen forhøjes i forhold til omkostningsstigningen. Den nye maksimale billetpris meddeles luftfartsselskabet på ruten, efter at Kommissionen har modtaget anmeldelse heraf og efter offentliggørelse af en meddelelse i De Europæiske Fællesskabers Tidende.

Administration af flyvningerne

Flyvningerne administreres ved hjælp af mindst ét edb-reservationssystem.

Driftens kontinuitet

Undtagen i tilfælde af force majeure må antallet af aflyste flyvninger, som direkte skyldes luftfartsselskabet, ikke overstige 3 % af de planmæssige flyvninger om året.

Luftfartsselskabet kan kun afbryde flyvningerne med et varsel på mindst seks måneder.